
Apellant , oïtmei 
Deus de la meie justice ; en tribulatiun 
purluignas a mei . 
Aies merci de mei e oï la meieureisun . 
Li fil de barun, desque quant serez vos de gref 
cuer ? pur quei amez vos vanitez 
et querez menceunge ? 
Et sachez kar ad fait merveilluse Nostre Sire seint 
sun . Nostre Sire orrat mei quant 
jo crierai a lui . 
Iraisez vus et ne voillez pecher ; des coses que vos dites 
en cuorsvoz et en liz 
voz aiez conpugeiun . 
Sacrifiez sacrefise de justise et 
esperez el Seignor ; mult dient : « Ki 
nus demonsterat bones choses ? » 
Seignez est sur nus la lumere del vult tuen , 
Sire ; tu dunas  [...]  [...] el men . 
Del fruit del furment , del vin et olie del sun multtipliet 
sunt . 
En pais en lui meïmes dormirai et reposerai . 
Kar tu , Sire , senglement en 
sperance establis mei . 

Les meies paroles ot tes oreilles receif , Sire ; 
entent clamur la meie . 
Entent a la voiz de la oreisun la meie , li mens reis 
et Deus li mens . 
Kar a tei jo urrai , Sire ; le matine orras voiz e la meie . 
Le matin esterai a tei et verrai ; kar 
nent Deus voillant felunie tu es . 
Ne habiterat dejustetei malignes , 
ne ne parmaindrunt li torceuneur devant tes oils. 
Tu hais tuz ki ovrunt felunie ; 
perdras tuz cels ki parolent menceunge . 
Barun de sang et tricheur abominable ferat 
Nostre Sire ; mais jo acertesen la multitudine
misericordie de la tue . 
Jo enterai en ta meisun en ta ; aürerai al 
temple saint tun en creme la tue . 
Sire , demeinne mei en justise en ta pur 
les enemis mens ; drece esguardement 
el ton voie la moie . 
Kar nen est en buche d'icelsveritet ; quor deçoels vain est . 
Sepulcre avranz est li guntur d'icels ; 
par langues lur tricherusement demenöent ; juge icels , Deus . 
Dechedentcogitaciun de lur ; selunc 
la multitudine impietet de lur 
debute icels ; kar il ascharnirent tei , Sire . 
Et esselecent sei tuit ki espeirenten tei ; en parmanabletet 
s'elecerunt et tu habiteras en els . 
Et s'esgloriesenten tei tuit ki eiment 
nun le ten ; kar tu beneistras a juste . 
Sire , si cumede l'escut bone volentet de la tue 
curunas nus . 

Sire , ne en ta forsenerie constreinges mei ; 
ne en ire la tue castier mei . 
Merci aies de mei , Sirekar enferm jo sui ; 
saine mei , Sire , kar conturbet sunt os li mien. 
Et la moie aneme conturbet est mult ; et tu , 
Sire , desque a quant ? 
Seies convertit , Sire , et delivre ma aneme ; 
salf mei fai pur misericordie la tue . 
Kar nen est en morz ki remenbret seitde tei ; 
en enfern acertes ki rejeirat a tei ? 
Jo traveillai gemissement el men ; laverai par 
sengles nuiz liz mun ; de mes lermes
mun lit aruserai . 
Turbet est de forsenerie oilz li mens ; enveliseie 
entre tuz mes enemis . 
Deseverez de mei tut ki uverez felunie ; 
kar adoïtli Sire la voiz plurement del men . 
Oït li Sire preiere la moie ; 
li Sire oreisun la moie receut . 
Vergundisent et seient conturbet forment 
trestuitenemi li men ; seient convertit et 
vergundissent mult ignelement . 

Sire Deus li mens , en tei asperai ; salf 
mei fai de tuzparsivanz 
mei , et delivremei . 
Que alqune feide ne raveisse si cumleüns aneme 
la moie ; dementres que nen est ki reïmet ne 
chi salf facet . 
Sire Deus li mens , si jo feisse ice , si est felunie 
es mains meies , 
si jo renddi as guerdunantz a mei males choses , 
decharrunt par deserte eneimi de mes vains . 
Parsevent li enemis aneme la moie et 
comprenget ; et defulten terre 
vie la moie ; et glorie la moie en 
puldre demeinet . 
Esdrece tei , Sire , en la tue ire et seies essaulcez es 
devises enemis de mes . 
Et esdrece tei , Sire Deus li mens , el cumandement que 
tu mandas ; et la sinagoga des poples 
avirunerat tei . 
Et pur icesti en halt repaire ; 
li Sire jugetles poples . 
Juge mei , Sire , sulunc justise la moie , 
et sulunc innocence la moie sur mei . 
Consumet seit l'ordeet des pecheurs 
et adreceras le juste , ecerchanz les quers et les rains, tu Deus . 
Dreite adiutorie la meie del Seignor , 
ki salf fait les dreiturés de quer . 
Deus dreiz jugere , forz et sufranz ; 
nent unces se curuce il par sengles jursz . 
Si vus ne seriés convertit , glaive sun 
crollerat ; arc sun tendit 
et appareilat lui . 
Et en lui apareillat vaissals de mort ; ses sajetes 
as ardanz fist . 
Acstetei enfantat torceunerie , conceut 
dolur et enfantat iniquitet . 
Le lai auverit et si fuït lui ; et enchaït 
en la fosse laqueleil fist . 
Serat tresturnee sun dolur de lui en le chef de lui ; 
et en la vertiz de lui feluniede lui descenderat. 
Regeïrai al Seignor sulunc sa justise de lui ; 
et canterai al nun del Seignor altissime . 

Sire li Sire nostre , cume mereveilleise 
est nun le tuen en tute 
terre ! 
Kar esleved est grandece 
la tue sur les cels ! 
De la buche des enfanz et de laitanz tu parfesis 
löenge pur tes enemis tes ; 
que tu destruies le enemi et le vencheur . 
Kar jo verrai tes cels , les ovres de deiz 
tes , la lune et les esteiles que 
tu fundas . 
Ques cose est hoem lequelremenbré tu es de lui , 
u le fiz de hume kar visitas lui ? 
Tu amenuiras lui meins des angles ; 
de glorie et de honur le curunas lui ; et sil stablis 
lui sur les uvres de tes mains . 
Tutes coses tu sumisis surz les piezde lui : 
öeilles et boves tuz, ensurquetut et 
les bestes del caimp , 
les oisels del ciel et leis peissuns del la mer , chi vunt 
par les sentes de la mer . 
Sire li Sirenostre , kar cume merveilluse 
est nun le tuen en chascune terre ! 

Je rejeïrai a tei , Sire , 
en tut coer mun ; jo cuncterai 
tuz merveilles les tues . 
Jo eslescerai et esjoirai en tei ; jo canterai 
al tuen nun haltement . 
En tresturnantle men enemi arere , 
serunt enfermet et perirunt de la tue face . 
Kar tu fesis le men jugement et la moie 
caisun ; tu sez sur throne, liqueljuges 
justice . 
Tu enblasmasles genz et periit li felun ; le nun 
de çouls tu eslavas en parmenabletet eten secle de secle . 
Del enemi defistrent les espedes en fin ; 
et les citez de çouls tu destrensis . 
Periit la memorie de els ot suen ; et 
li Sire en parmanabletet parmaint . 
Il aparillat en jugementsun throne ; et 
il jugerat le cercle de la terre en ueltet ; 
jugerat les poples en justise . 
E faiz est li Sire refuges a povre , 
aidere en cuvennabletet 
en tribulaciun . 
Et esperent en tei chi cunuerent le ton nun ; 
kar tu ne deguerpisis les queransz tei , Sire . 
Cantez al Seignor , chi habitet en Sÿon ; 
annunciez entre les genz les estudies de lui . 
Kar lirequeranz le sang de çouls 
recordez est ; nenest ubliez le clamur 
des povres . 
Aies merci de mei , Sire ; veies la moie humilitet 
de mes enemis , 
ki essalces mei des porz de mort , que 
jo annunce tuz les tuenslöenges 
en portes filie Sÿon . 
Jo m'eslaescerai en tuen salvable ; enfichésunt 
les genz en destruiement que il firent. 
En cest laz que il repunstrent 
conpris est li piez de els . 
Conuiz ert li Sire jugement faisantz ; en 
ovres de ses mains conpris 
est li pecchere . 
Seient turnet li pecheur en emfern , 
tutes genz que oblient Deu . 
Kar nent en fin ubliance ert 
del povre; la pacience des povresne 
perirat enfin . 
Esdrece tei , Sire , ne seit confortet li hum ; 
seient jugees les genz en ton guardement . 
Stablis , Sire , de lei duneur sur 
içouls ; sascent les genz kar humes sunt . 
A quei , Sire , desevras tu en luinz ? Tu despises 
en cuvenabletet en tribulatiun . 
Dementres que s'onorguillist li fel , espris est li povre ; 
sunt conpris en conseilz es ques
ilpensent. Kar löez est li pecchere 
en desideriis de sa aneme , et 
li torcenus est beneït . 
Purvocat Nostre Seignur li pecchere ; sulunc 
la multitudine de la sue ire nel querat . 
Nen est Deus en l'esguardement de lui ; malveis 
sunt les veies de lui en tut tens . 
Toleiz sunt tes jugemenz de sa face ; 
de tuz ses enemis seignurirat . 
Kar il dist adecertes en son quor : « Ne serai esmoüt 
de generation en generation seinz mal » . 
Del quel de maliciun la buche est pleine et 
de mertume et de tricherie ; desuz sa langue 
de lui travailz et dolurs . 
Il seit en asguaiz ot les riches en 
respostailles , pur ço que il ociet le innocent . 
Li oil de lui en povre reguardent; 
aguaitet en repostaille ensement cume leün 
en sa fosse . 
Aguaitetque il ravisset lepovere ; ravir 
povere dementeres que il atrait lui . 
En sun laz le humilierat lui ; enclinerat 
sei et carrat quant il seignurierat 
des poveres. 
Kar il dist adecertes in sun quor : « Obliez est Deus ; 
esturnat sa face que il ne veiet en fin » . 
Esdrece tei , Sire Deus , et seit essalcee la tue main, 
que tu ne ublies des poveres . 
Pur lequel cose enrirat li felun Deu ? 
Kar il dist adecertes en sun quor : « Nent requerat » . 
Tu veiz kar tu labur et dolur 
esguardes , pur ceque tu livres içouls en tes mains . 
A tei guerpit est li povere ; a l'orfenine 
tu seras aidere . 
Detrible le braz del peccheur et del maligne ; 
serat quis le pecchet de lui et 
n'erat truvé . 
Li Sire regnerat em parmenabletet et en 
secle de secle ; vus perirez , genz de la terre de lui . 
Le desiderie des poveres oït li Sire ; 
le aprestement del quor de içouls oït la tue oreille . 
Juger a l'orphenin et a l'humele , que il ne apost 
en ultre magnifier sei li hum 
sur terre . 

El Seignor me fie ; cument dite vus a ma aneme : 
« Trespasse el munt si cume passer » ? 
Kar este vos li pecheur tendirent 
lur arc , apareillerent lur saietes en 
cuivre , que il sajetent en obscure les dreiturés 
de quor . Kar lesquelscoses tu parfesis 
il destruistrent ; li juste acertes quel cose feist ? 
Li Sire en sun seint temple , li Sire 
el cel sa sege . 
Li oil de lui el povre guardent ; li surcil 
de lui demandent les fils des humes . 
Li Sire enquert le juste et le felun ; 
chi acertes aimet felunie het 
la sue aneme . 
Il pluerat sur les peccheurs laz ; fous , 
sulfere et esperit de tempestez la partie del caliz de içouls . 
Kar dreiturels Sire et justises 
amat ; ueltet vit volz de lui . 

Salf mei fai , Sire , 
kar defist li seinz ; kar 
amenusees sunt le veritez de fiz 
de humes . 
Vaines choses parlerent chascuns a sun presme ; 
levres trecheresses en quor et par quor parlerent . 
Destruisset li Sire tutes leveres tricheruses , 
et langue grantz choses parlanz . 
Chi distrent : « La nostre langue magnifieruns ; 
le noz leveres de nus 
sunt ; chi nostre sire est ? » 
« Pur la miserie des sufraitus et le gemissement 
des povres , ore me esdrecerai » dist li Sire . 
Deposerai en salvable ; fianzsusement ferai en lui . 
Li parlement del Seignur parlement caste ; argent 
par fu esmeret , pruvet 
a la terre , espurget a set duble . 
Tu , Sire , guarderas nus et guarderas nus , 
de ceste generaciun en parmenabletet . 
En avirunnement li felun eirent ; sulunc 
la tue haltece multeplias les fiz 
des humes . 

Desque a quant , Sire , ublies tu 
mei en fin ? desque a quant desturnes 
la tue face de mei ? 
Cume lungement poserai conseilz en la moie aneme ! 
dolur en mun quor par jur . 
Desque a quant serat essalcet li mens enemis 
sur mei ? resguarde et oïes mei , Sire li mens Deus . 
Enlumine les mens oilsz , que jo unces ne dorme 
en mort ; que alcune fiet ne diet 
li mens elnemis : « Jo melz valui enverslui . » 
Chi tribulent mei se eslecerunt si je serai esmoüt ; 
mais jo acertes en la tue misericorde esperai. 
Eslecerat li mens quors en tun salvable; 
jo canterai al Seignor ki bones choses livrat a mei ; 
et canterai al nun del Seignur altissime . 

Dist li fols 
en sun quor : « Nen est Deus . » 
Corrumput sunt et abominables 
fait sunt en lur estudies ; nen est 
chi facet bien , nen est desque a un . 
Li Sire del ciel esguardat sur les filz des humes , 
que il veitsi est entendanz 
urequeransz Deu . 
Tuit declinerent ensemblement , nent profitables 
fait sunt ; nent est chi facet bien ; 
nent est desque a un . 
Le sepulchre auvranzest le guitrun de çouls ; 
par lur langues tricherusement faiseient ; venun 
de serpens desuz les levres de els . 
La buche desquelsde maleciun et de amartume 
pleinne est ; ignels li piez sunt de els 
a espandre sanc . 
Contriciun et maleurteten veies de els , 
et la voie de peis nen cunuerent ; nent 
est crieme de Deu devant lur oils . 
Dum ne cunuistrunt , tuit chi overent 
felunie , chi devorent mun 
pople si cumeviande de pain ? 
Le Seignur nent envocherent ; iloc tremblerent 
de creme en quel liu nent esteit creme . 
Kar li Sire en generaciun justa est ; 
le conseil des sufreitus confundistes ; kar 
li Sire est esperance de lui . 
Liquesdunrat de Sÿon salvable a Israel ? quant 
desturnerat li Sire la caitivetet de sun pople , 
s'esjoirat Jacob et s'esleecerat Israel . 

Sire , liqueshabiterat 
en tuen tabernacle ? u liquels
reposerat el tuenseint munt ? 
Chi entre senz teche , et ovret justise ; 
chi parrolet veritet en sun quor ; 
chi ne fist tricherie en sa langue , 
ne ne fist a sum pröesme mal , et obprobre 
ne receut envers ses 
pröesmes . 
A nient est demenet en le esguardement 
de lui li malignes ; les cremanz acertes le Seignur 
glorifie . 
Ki jure a sun pröesme et nel deceit ; 
chi sa pecunie ne dunat 
a usure , et luers sur le innocent 
ne receut . 
Chi fait icestes choses , ne serat moüt en parmenabletet . 

Guuarde mei , Sire , 
kar jo esperai en tei ; jo dis 
al Seignur : « Li mens Deus tu es ; kar 
de mes bens nen n'as busuin . » 
As sainz chi sunt en sa terre , afait merveilluses 
tutes mes volentez en els . 
Multepliees sunt les enfermetez de els ; 
enprés ice sei hastierent . 
Jo ne assemblerai les cuvenz de eels
de sancs ; ne ne serai remembrere de nuns 
de els par mes levres . 
Li Sire est partie de la moie hereditet et del mien 
calice ; tu es ki restablirasla moie hereditet . a mei . 
Les cordes chaïrent a mei en cleres choses ; 
et adecertes la moie hereditet est a mei clere . 
Jo beneistrai le Seignur chi dunat a mei entendement ; 
ensurquetut et desque a la nuit 
cruissirent en mei mes reins . 
Jo purveeie le Seignur el men gardement tutes ures ; 
kar deversles dextres est a mei , que jo ne seie comuut . 
Pur ico esleechanz est li mens cors et esjoït 
la moie langue ; ensurquetutet la moie carn 
reposerat en esperanz . 
Kar tu ne deguerpiras la moie aneme 
en emfern ; ne tu ne dunras le tuen seint
veer corrumptiun . 
Cuneües a moi tu fesis les voies de vie ; tu me ampliras 
me de leece ot tuen vult ; delectaciuns 
in ta dextre desque al fin . 

Oï Sire , Sire , 
la moie justise ; entend la moie priere . 
Ot tes oureilles receif la moie ureisun , 
nient en tricheresses levres . 
De tun vult li men jugement eisset ; 
li tuen oil voient ueltez . 
Tu esprovas li men quor et le visitas par nuit ; 
par fu mei esmeras ; et nent est truvee 
en mei iniquitet . 
Que ne parolt la moie buche ovres de humes; 
pur les paroles de tes leveres 
jo guarderai voies dures . 
Parfei les mens alemenz en tes sentes , 
que ne seient movez les meies traces . 
Jo criai kar tu me oïs , 
Deus ; encline la tue oreille a mei et 
exoïesmes paroles . 
Fai merveilluses les tues misericordes , chi salf 
fais les esperanz en tei . 
Des contrestanz a la tue dextre guarde mei 
si cume purnele de oil . 
Desuz le unbre de tes eles cuovre 
mei de la face des feluns chi mei aflistrent . 
Li men enemi la moie aneme avirunerent ; 
lur craisse enclostrent; 
la buche de els parlé est orguoil . 
Degetant me , ore avirunerent mei ; 
lur oilz establirent decliner en terre . 
Reçurent mei cume leüns aparilez a proie , 
et si cume chaés de leün habitanz en repostailes . 
Esdrece tei , Sire , devancis ei lui et suplante 
lui ; delivrela moie aneme del felun , 
la tue espede des enemis de la tue 
main . Sire , des poies de terra divise les 
içouls en la voie de els ; des tues respostailes 
aempliez est le ventre de els . 
Saülez sunt de filz ; et laisserent lur remaisseilles 
a lur enfanz . 
Jo acertes en justise aparisterai al tuen esguardement ; 
en serai saület cume aparisterat 
latue glorie . 

Exoïet tei li Sire el jur de tribulaciun ; 
defendet tei le nun 
de Deu Jacob . 
Envoiet a tei aïue de seint ; et de Sÿon defendet tei . 
Remembere seit de tuit tuen sacrefise ; et le tuen sacrefise 
seit fait cras . 
Duinst a tei sulunc le tuen cuer ; et tut 
le tuen cunseil confermet . 
Nus esleceruns el tuen salvable ; et el nun 
de Nostre Deu seruns magnifiet . 
Aemplisset li Sire tute les tuens peticiuns ; 
ore cunui kar salf fist 
li Sire sun Crist . 
Exoïet lui de sun seint cel ; en 
pöestet la salut de sa destre . 
Icist en curres et icist en chavals ; nus adecertes 
en le nun del Seignurde Nostre Deu apeleruns . 
Il sunt enlïet et chaïrent ; nus 
adecertes levamus et sumus esdrecet . 
Sire , salf fai le rei ; et oïe 
nus en jurn que nus apeleruns tei . 

Sire , en ta vertut 
esleescerat li reis ; et sur ta salut 
esleecerat forsenement . 
Le desiderie de sun quor dunas a lui ; et de la volentet 
des leveres de lui nient deceus lui . 
Kar devances lui en beneïçuns
de dulceur ; posas en sun en chef de lui 
corune de pere preciuse . 
Vierequist de tei et tu li dunas ; lungur 
de jursz en secle et en secle de secle. 
Grande est la glorie de lui en tun salvable ; glorie 
et grant bealtet enposerassur lui . 
Kar tu dunras lui en beneïciun 
en secle del secle ; tu esleesceraslui en 
goie ot tun vult . 
Kar li reis espeireten Seignur ; et en la misericorde 
del altisme ne serat commoüt . 
Seit truvee la tue main a trestuz tes enemis ; 
la tue dextre truisset tut 
chi tei haïrent . 
Tu poseras icels cume furn de fou el tens 
de tuen vult ; li Sire en la sue ire les conturberat ; 
et fou les devorerat . 
Le fruit de els tu osteras de la terre , et la semenz 
de içols des fizdes humes . 
Kar il declinaverent en tei mal ; 
purpenserent conseilz lesquels il ne pourent 
establir . 
Kar tu poseras els dos ; en tes remasilles 
tu apareilleras le vult de içouls . 
Seies essaulcez , Sire , en ta vertut ; nus canteruns 
et recunteruns tes vertuz . 

Deus , li mens Deus , reguarde mei ; 
purquei mei deguerpis ? luinz 
de ma salut sunt les paroles de mes forfaiz . 
Li miens Deus , je crierai par jurn , et nient orras ; 
et par nuit , et nient a folie a mei . 
Tu acertes en seint habites , löenge de Israel . 
In tei aspererent li nostre pere ; espererent 
et si deslivrasels . 
A tei crierent esalf sunt fait ; 
en tei espererent et ne sunt aspandu . 
Jo acertes sui verm et nient huem ,
repruece des humes et degetement de pople . 
Trestuit li veiant mei ascharnirentmei ; 
parlé sunt par lur levres et meürent lur chef : 
« Il esperat eleig el Seignur : livret lui ; salf 
facet lui , kar il volt lui . » 
Kar tu es chi estraisis mei 
del ventre ; la moie esperance des mameles ma mere ; 
en tei sui jotet de ventre . 
Del ventre ma mere li mens Deus es tu ; 
ne desevreras de mei . 
Kar tribulaciun est procheine ; kar 
nient est chi aïut . 
Avirunerent mei veel mult ; tor 
cras pursistrent mei . 
Auverirent sur mei lur buche si cumeleün ravisanz et ruisanz . 
Si cumeewe espandut sui ; et esparpeilet sunt 
tuit mes os . 
Faiz est li mien cuer ensement cume cire 
remetanz en milliu de mun ventre . 
Assechet si cumetest la moie virtue , et 
la moie langue aerst a mes jouues ; 
et in puldre de mort demenas mei . 
Kar avirunerent mei chens mult ; 
concile de malignanz pursist mei . 
Foïrent mes mains et mes piez ; 
denumererent tuz mes os . 
Icil acertes esguarderent et virent 
mei ; departirent a sei mes vestimenz ; et 
sur la moievesture mistrent sort . 
Tu adecertes , Sire , ne esluigneras la tuen aïue 
de mei ; a la moie defensiun guarde . 
Delivere de espee , Deus , la moie aneme , et de 
la main del chien la moie sule . 
Salf mei fai de la buche del leün , et des cornes des unicornes 
la moie humilitet . 
Jo recunterai le tuen nun a mes freres ; el miliu 
d'eglise löerai tei . 
Ki cremez le Seignur , löez lui ; tute 
la semence Jacob , glorifiet lui . 
Crenget lui tute la semenceIsrael ; kar 
il ne despit ne dedignat la preieredel povere , 
et ne destresturnat sa face de mei ; et cume 
jo crioue a lui , oït mei . 
Enverstei la moie löenge en grant eglise ; les miens vuz 
rendrai en l'esguardement des cremanz lui . 
Mangerunt li povre et serunt saület , et löerunt 
le Seignur chi lui requerent ; viverunt 
les quors de els en secle de secle . 
Remembrerunt et serunt convertit 
al Seignur tute les cuntrees de terre . 
Et aorerunt en le esguardement de lui tute 
les maignees des genz . 
Kar del Seignur est le regne ; et il 
seinnurirat des genz . 
Maingerent et aürerent trestuit
li cras de la terre ; en le esguardement de lui charrunt 
tuit chi descendent en terre . 
Et la moie aneme a lui viverat ; et semence
li mien servirat a lui . 
Annunciee ert al Seignur la lignee chi a venir est ; 
et annuncerunt li ciel la justise de lui , 
al pople chi naistrat lequelfist li Sire . 

Li Sire guverne mei 
et nule chose a mei ne desert ; en liu 
de pasture iloec mei alluat . 
Sur le ewe de refectiun nurist mei ; 
ma aneme convertit . 
Demenat mei desure les sentes de justise 
pur sun nun . 
Kar et si je irai en miliu de l'umbre 
de mort , ne cremrai mals , kar tu es ot mei . 
La tue verge et li tuens bastuns , icele mei conforterent . 
Tu apareillas el mien esguardement  [...] , encuntre 
icels chi travaillent mei . 
Tu en olie mun chief encraisas ; et 
li miens calices enivranz , kar mult clers est . 
Et la tue misericorde ensuiverat mei , 
en tu les jurz de ma vie . 
Et que jo habiteen la maisun del Seignur , 
en lungur de jurz . 

Del Seignur est la terre e la plaintet de lui , 
li cercle des terres et tuit chi h 
chi habitent en lui . 
Kar icil sur les mers fundat lui ; et 
sur les fluives appareillat lui . 
Liquelsmunterat el munt del Seignur ? u
liquelsesterat en seint liu de lui ? 
Li nient nuissanz par mains et net de quer , chi 
ne receut en vain la sue aneme , 
et ne jurat en tricherie a sun prosme . 
Icist receverat benedictiun del Seignur , 
et misericorde de lui sun salveur . 
Icest est la generaciun de queranz lui , 
des queranz la face del Deu Jacob . 
Eslevez voz portes , princes ; et seiez esleveies , 
portes parmanables ; et si entrerat li rex de glorie . 
Liquelsest icist li reis de glorie ? li Sire forz et 
poissanz , li Sire poissanz en bataille . 
Eslevez voz portes voz portes  [...] ; et seiesz eslevez , 
portes parmanables ; et si entrerat li reis de glorie . 
Chi est icist reis de glorie ? li Sire de vertut , 
icil est reis de glorie . 

A tei , Sire , levai la moie aneme ;
li mens Deus , en tei je fied , ne me vergundirai . 
Ne ne charnissent mi enemi ; et certes 
tuit chi sustenent tei ne serunt confundut . 
Confundut seient tuit felunies feisanz en vein . 
Les tues voies , Sire , demustre a mei ; et les tues sentes 
enseigne mei . 
Adrece mei en la tue vertuet veritet et enseigne mei ; 
Kar tu es Deus , li mens salvere ; et tei sustinc tut en jurn . 
Remembre des tues mercistz , Sire , 
et des tues misericordes , que del secle sunt . 
Les mesfaiz de la meie juvente et mes ignorances 
ne remembre . 
Sulunc la tue misericorde remembre de mei ;
tu pur la tue boentet , Sire . 
Dulz et dreturels li Sire ; pur ce 
le lei dunrat as forfaisanz en la voie . 
Il addrecerat les suefs en jugement ; enseignerat 
les suefs lur voies . 
Tutes les voies del Seignur sunt misericordes et veritet , 
asrequeranz testamenz de lui et les testemoniesde lui . 
Pur tun nun , Sire , averas merci 
de mun pecché , kar il est mult . 
Liquelsest huem chi crient Seignur ? Lei 
establit a lui en la voie que il eslistz . 
La aneme de lui en bons choses demurrat ; et 
le semence de lui heriterat la terre. 
Fermementest li Sire as cremanz lui , 
et le sun testament de lui que il seit manifestet a els . 
Li mien oil tutes ures al Seignur , kar 
icil arecherat de laz mes piez . 
Reguarde en mei et aies merci de mei , kar 
uniel e povere sui jo . 
Les tribulatiuns de mun quer sumt multipliedes; 
de meies necessitez delivere mei . 
Voiez la moie humilitet et mun travail ; 
et delaisse tuz les miens forfaiz . 
Reguarde mes enemis , kar il sunt multepliet ; 
et par haine torcenuse haïrent mei . 
Guarde aneme la moie et dilivere mei ; 
nient vercunderai , kar jo esperai en tei . 
Li nient nuisantet li dreturer aestrent a mei , 
kar jo sustinc tei . 
Delivere , tu Deus , Israel , de tute ses tribulaciuns . 

Juge mei , Sire , kar jo 
en la moie nient nuisance entret sui ; et 
el Seignur esperance ne serai enfermetz . 
Prove mei , Sire , et ensaie mei ; bruille 
les miens reinset mun quor . 
Kar la tue misericorde devant mes oils est ; 
et jo ploï en la tue veritet . 
Ne seïs pas ot le conseil de vanitet ; et hot 
les felunies faisanz nient enterai . 
Jo hai la glise des malignanz; et ot 
les feluns ne serai pas . 
Jo laveraientre les nient nuisanz mes mains ; 
et si avirunnerai tun altel , Sire . 
Que jo oïe la voiz de la tue löenge , et recunte 
tutes les tues mereveilles . 
Sire , jo amai la bealtet de la tue maisun, 
et le liude l'habitaciun de la tue glorie . 
Ne perdes ot les feluns , Deus , la moie aneme , 
et ot les humes de sanc la moie vie . 
In les mains desquelssunt felunies ; 
la dextre de els reamplie est de lüers . 
Jo acertes en la moie nun nuisanze entré 
sui ; rechate mei et aies merci de mei . 
Mes piez estunt en dreit ; ens eglises
jo beneïstrai tei , Sire . 

Mi Sire est li mien enluminement et la moie 
saluz ; lequeljo cremdrai ? 
Li Sire defendere de ma vie ; delqueljo tremblerai? 
Dementres que aprisment sur mei lesnuisanz , 
que manjucent les moies carns , 
chi travailent mei li mien enemi , icil sunt enfermet 
et chaïrent . 
Si parmainent encuntre mei herberges , 
ne crendrat mes cuers . 
Si esdrecet entcuntre mei bataille , 
en ice jo esperai . 
Une chose requis del Seignur , ceste requerai : 
que jo habite en la maisun de Nostre Seignur tuz les jurz de ma vie ; 
Que jo voie la volentet de Nostre Seignur , et visite 
le sun temple . 
Kar il repost mei en sun tabernacle 
en le jurn des mals ; cuverit mei en 
la repostaile de sun tabernacle . 
En la piere exalceat mei ; e ore exhalchat 
mun chief sur mes enemis . 
Jo avirunai et sacrifiai en sun tabernacle 
sacrefise de löenge ; jo canterai 
et psalme dirrai al Seignur . 
Oï , Sire , la moie voiz par laquelejo criai 
a tei ; aies merci de mei et exoïe mei . 
A tei dist li mien cuer : « Esquist tei ma face » ; 
la tue face , Sire , requirrai . 
Ne desturnes la tue face de mei ; e ne declines 
en ire de tuen serf . 
Li miens aidere seies , Sire, ne deguerpisesmei ; 
ne despisesmei , Deus li miens salvere . 
Kar mis pere et ma mere deguerpirent 
mei ; li Sire acertes receut mei . 
Lei pose a mei , Sire , en ta voie ; et esdrece 
mei en dreite sente pur mes enemis . 
Ne livre mei en les anemes des traveillanz 
mei ; kar esdrecerent en mei felun 
testemonie ; et mentit est le felunie a sei . 
Jo crei veerles biens del Seignur en la terre des vivanz . 
Atent le Seignur , barnilment fai ; e seit confortet
li tuens cuers , et sustenc le Seignur . 

A tei , Sire , criai ; li miens Deus , ne taises
de mei ; que tu acune foiede ne taises de mei ; et 
serai semblet as descendanz en lai . 
Exoï , Sire , la voiz de la moie preiere 
dementres que jo oure a tei , dementeres que jo lef mes mains 
a tun seint temple . 
Nient ensemblement livres tu mei ot les peccheurs ; 
et ot les overanz felunie ne perde mei . 
Chi parolent peis ot sunprisme , 
males choses acertes sunt en lur cuers . 
Dune a els sulunc les ovres de euls , et sulunc la felunie 
de lur contruvemenz . 
Sulunc les ovres de lur mains dune 
a els ; rende le gueredement de els a els meïsmes. 
Kar il ne attendirent les ovres del Seignur ; 
et es overes de ses mains de lui destruiras els 
et n'esdefieras içouls . 
Beneeizli Sire , kar il exoït 
la voiz de la moie preiere . 
Sire li miens aidere et li miens defendere ; et 
en lui esperat li mien cuer e ad aïdet sui . 
Et flurist la moie carn ; et de la moie volentet 
regeïrai a lui . 
Li Sire est fortesce de sun pople , et defendere est 
des salvaciuns de sun Crist est . 
Salf fai tuen poble , Sire , 
et beneïs a la tue hereditet ; et guverne içouls 
et exalte els desque en parmainabletet . 

Aportez al Seignur , filz Deu , aportez 
al Seignur les filz des multuns. 
Aportez al Seignur glorie et honur ; 
aportez al Seignur glorie al nun de lui ; 
adoret le Seignur en sun seint aitre . 
La voiz del Seignur sur les ewes , Deus de majestet et entunat ; 
li Sire sure multes ewes . 
La voiz del Seignur en vertut ; la voiz del Seignur en grandece . 
La voiz del Seignur constreinansz les cedres ; et freindrat 
li Sire les cedresLibani . 
Et siaminuserat iceles ensement cume le veel 
Libani ; et aemet si cume
li filz des unicornes . 
La voiz del Seignur entretrenchansz la flamme de fou ; 
la voiz del Seignur commuvant desert ; 
et commuverat li Sire le desert Cades . 
La voiz del Seignur aprestanz les cers et descuvrat 
les espeisseces ; et el temple de lui tuit 
dirrunt glorie . 
Li Sire diluvieenhabiter fait ; 
et serat li Sire reis en parmenabletet . 
Li Sire des vertut a sun pople dunrat ; Sire 
benistrat a sun pople en pais . 

Jo dis : « Jo esguarderai les moies voies , 
que jo ne mesface en la moie langue . 
Jo posai a ma buche guarde , 
cum esteüst li pecchere encuntremei . » 
Jo amui et ahumiliez sui et si me tui de bones choses ; 
et li mien dolur est renovelee . 
Eschalfai li miens cuer dedenz mei ; et en la moie meditaciuns 
ardrat fous . 
Jo parlai en ma langue : « Conue fai 
a mei , Sire , la meiefin , 
et le numre de mes jurz ki est , 
que jo sache quel cose defeit a mei . 
Aeste tei mesurables posas les miens jurz , 
et la moie substance ensement cume nient devant tei . 
Mais nequedent tutes vanitez , chascuns 
hoem vivant . 
Nequedent enn imagine trespasseli huem ;mais et en vains est conturbet . 
Tressor aüne , et ne set a cui il asemblerat . » 
Et ore quels est la moie atente , dum nen li Sire ? 
et la moie substance vers tei est . 
De tutes les moies iniquitez delivere mei ; 
reproce al nient sage tu donas mei . 
Jo amui et nient avri la moie buche , kar 
tu feïs ; oste a de mei les tues plaies . 
De la fortece de ta main jo defailli en encrepemence ; 
pur felunie tu castias 
hume . 
Et defrire fesis si cumeiregne la aneme 
de lui ; ensement vain est contrublé chascuns huem . 
Exoï la moie ureisun , Sire , et la moie preiere ; 
a tes oreiles receif les meies lermes . 
Ne taises , kar astrainge jo sui vers tei , et 
estrainge si cume tuit li mien pere . 
Gerdune a mei , que jo seie refreidez ainc que jo 
m'en auge , et plus ne serai . 

Purquei te glorifies en malice , 
en felunie , ki poissanz ies ? 
Tute li jurn torcenerie pensat la tue langue , 
si cumenovacle acue fesis tricherie . 
Tu amas malice sur benignetet , 
felunie plus que parler weltet . 
Tu amas tutes les paroles de trebuchement, 
langue tricheruse . 
Pur ice Deus destruirat tei enfin ; esracherat 
tei et forsmeterattei de tabernacle , 
et la tue racine de la tere des vivanz . 
Verrunt li juste et criendrunt ; et sur lui 
rirunt et dirrunt : « Aeste vus li huem ki 
nient posat Deu sun adiutorie , 
mais esperat en la multitudine de ses richeces , 
et melz valut en sa vanitet . » 
Mais jo si cume olive fruit portant en la maisun 
de Deu , jo esperai en la misericordede Deu en parmanabletet 
et en secle de secle . 
Jo regeïrai a tei en siecle , kar tu fesis ; 
et atendrai le tuen nun , kar est bone chose 
en l'esguardement de tes seinz . 

Dist li nient sage en sun quer : 
« Nen est Deus . » 
Corrumput sunt et haïbles sunt 
fait en felunies ; nient est ki facet bien . 

Deus del ciel esgurdat sur les filz des humes , 
que il veiet si est entendanz u requeranz 
Deu . 
Tuit declinerent , ensemblement nient profitables
fait sunt ;nient est ki facet bien ; nient est desque a un . 
Dun ne saverunt tuit ki ovrent felunie , 
ki devorent li mien pople 
si cumeviande de pain ? Deu nient apelerent ; 
iluec tremblerent de poür , en quel liu 
nient fuit crieme . 
Kar Deus departit les os de icels 
ki a humes plaisent ; il sunt confuses 
kar Deus les despit . 
Ki dunrat de Sÿon salveur a Israel ? 
cume Deus convertirat la chaitivetet de sun pople , 
esjorrat Jacob et s'esleeceratIsrael . 

Deus , el tuen nun salf mei fai , 
et en la tue vertut juge mei . 
Deus , exoïe la moie ureisun , 
ot tes oreilles receif les paroles de la moie buche . 
Kar li astrange s'esdrecerent encuntre mei , 
et li fors quistrent la moie aneme , 
et ne proposerent Deu devant 
lur esguardement . 
Aeste tei acertes Deus aïuvet mei ; li Sire 
recevere est de la moie aneme . 
Desturne mals a mes anemis , en la tue veritet 
depert els . 
Voluntrivement sacrifierai a tei , regeïrai 
al tuen nun , Sire , kar bone chose est . 
Kar de tute tribulaciun delivras mei , 
et sur les miens enemis despit 
li miens oilz . 

Dum ne ert suget a Deu 
la moie aneme ? de lui acertes 
la moie salut . 
Kar nees icil li miens Deus et li mienssalvere ; 
li miens recevere , ne serai moüt plus. 
Desque a quant encurez vus en hume , ociez vus 
tuit , ensement cume a pareiz 
enclinee et a maisere debutee ? 
Acertes li mien pris il purpenserent 
a debuter ; jo curri en seif ; par lur buche 
benediseient , et par lur cuer mal disseient . 
Mais nequedent a Deu seies sugete , la moie aneme , 
kar de lui est la moie pacience . 
Kar icil li miens Deus et li mien salvere , li miens aidere , 
nient trespasserai. 
En Deu la moie salut est et la moie glorie , Deus la moie aide , 
et la moie esperance est en Deu . 
Asperez en Lui , tute congregaciun de pople ; espandez 
devant lui voz cuers ; Deus est li nostre aidere 
en parmanabletet . 
Mais nequedent vain sunt li filz des humes , menceungers 
li fil des des humes en peises , que il deceivent
de vanitet en ice mesme . 
Ne voillet esperer en iniquitet , et ravines ne vus chielt 
acuveiter ; recheises si vus habundant , ne voillez 
cuer aposer . 
Une feit parlat Deus , icez douschoses oï : 
« Kar la pousté de Deu est » , et tei , Sire , misericorde ; 
kar tu rendras a chascun sulunc les overes . 

Tei cuvent chant , Deus , en Sÿon , 
et a Tei rendut ert vot en Ierusalem . 
Exoïe la moie oreisun ; a tei tute carn 
vendrat . 
Les paroles des feluns melz valurent sur nus , 
et as noz impietez tu seras propicius . 
Beneürez lequel tu elisis et prisis : enhabiterat 
en tes aitres . 
Nus seruns reamplit en biens de ta maisun ; seint est 
li tuens temples , merveilluse en ueltet . 
Exoï nus , Deus , li nostre salvere , esperanz 
de tutes fins de tere et en la mer luinz . 
Apareillanz les monz en la tue vertut , ceint 
de puissanz , ki conturbes le parfun 
de la mer , le suen de ses fluez . 
Serunt turbé les genz , et criendrunt ki habitent 
les termes de tes signes; les eïssement 
de matin et el vespere tu deliteras . 
Tu visitas la tere et eniverasli , multiplias 
a enrichirli . 
Li fluves de Deu raempliz est d'ewes ; tu aprestas 
la viande de els , kar issi est l'aparaillement de lui . 
Les rives de lui enivranz, tu multiplies ses germes ; 
en ses guiteres esleecerat germanz . 

Beneïstras a la corune de l'an de la tue benignetet , 
et li tuen camp serunt raemplit de plenté . 
Encrasserunt les bealtez del desert , et de leece 
les tertres ierent ceint . Vestu sunt 
li multun des uvelles , et les valees habunderunt
de frument ; crierunt , kar chant dirrunt . 



Dist li Sire al mien Seignur : « Siede sie devers les meies destres , 
desque jo pose les tuens enemis escamel 
de tes piez . » 
La verge de la tue vertut forsmetrali Sire de Sÿon ; 
seinurer el milliu de tes enemis . 
Ensemble ot tei cumencement el jur de la tue vertut 
el splendur desseintz ; de ventre 
devant Lucifer engendrai tei . 
Jurat li Sire e ne se repentirat : 
« Tu es prestre en parmanabletet , sulunc 
le ordre de Melchisedech . » 
Li Sire devers les tues destres brisat el jurn de la sue ire 
les reis . 
Jugerat es naciuns , aemplirat trubuchemenz ; 
dequasserat les chies en la tere des mulz . 
Del ruisel en la voie but ; empur ice exalceatsun chief . 
